## Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

### NN 7/1998 (23.1.1998.), Pravilnik o uvjetima i načinu korištenja sredstava naknade koja se plaća zbog promjene namjene poljoprivrednog zemljišta

# MINISTARSTVO POLJOPRIVREDE I ŠUMARSTVA

Na temelju članka 27. stavka 3. Zakona o poljoprivrednom zemljištu -
pročišćeni tekst ("Narodne novine", br. 54/94 i 48/95), ministar poljoprivrede
i šumarstva donosi

## **PRAVILNIK**

### **O UVJETIMA I NAČINU KORIŠTENJA SREDSTAVA NAKNADE KOJA SE PLAĆA ZBOG PROMJENE NAMJENE POLJOPRIVREDNOG ZEMLJIŠTA**

Članak 1.

Ovim pravilnikom propisuje se način i uvjeti za korištenje sredstava
ostvarenih uplatom naknade koja se plaća zbog promjene namjene poljoprivrednog
zemljišta (u daljnjem tekstu: sredstva naknade).

Članak 2.

Pravo korištenja sredstava naknade imaju sve pravne i fizičke osobe
vlasnici poljoprivrednog zemljišta koje se bave poljoprivrednom proizvodnjom
(u daljnjem tekstu: korisnici sredstava naknade) sa sjedištem odnosno prebivalištem
u Republici Hrvatskoj.

Članak 3.

Sredstva naknade koriste se za programe i mjere osposobljavanja neplodnog
zemljišta i povećanja proizvodne sposobnosti ostalog poljoprivrednog zemljišta
(u daljnjem tekstu: program uređenja zemljišta).

Pod programom uređenja zemljišta iz stavka 1. ovoga članka smatraju
se hidromelioracije, agromelioracije, izrada geodetskih podloga i kupnja
poljoprivrednog zemljišta u svrhu grupiranja zemljišta u veće i pravilnije
čestice radi njegovog ekonomičnijeg iskorištavanja.

Najviši iznosi kreditnih sredstava koji se mogu odobriti u svrhe iz
stavka 2. ovoga članka jesu:

- za hidromelioracije do (23.000 kn/ha),

- za agromelioracije do (18.000 kn/ha) i

- za okrupnjavanje do (10.000 kn/ha).

Članak 4.

Za slučaj da nema programa uređenja zemljišta iz članka 3. stavka 2.
odnosno zahtjeva iz članka 7. ovoga pravilnika, privremeno neiskorištena
sredstva naknade može Ministarstvo poljoprivrede i šumarstva staviti na
tržište novca radi očuvanja njegove realne vrijednosti.

Članak 5.

Kreditiranje programa uređenja zemljišta sredstvima naknade odobrava
se uz slijedeće opće uvjete:

1. rok otplate po namjenama korisnika, a najdulje do 10 godina,

2. mirovanje otplate od tri godine, uz obračun interkalarne kamate koja
se pribraja osnovnom dugu,

3. kamatna stopa u visini eskontne stope Hrvatske narodne banke,

4. godišnji anuiteti,

5. uz zaštitnu (deviznu) klauzulu,

6. krajnji rok za korištenje kredita je 90 dana.

Članak 6.

Zahtjev za kreditiranje programa uređenja zemljišta podnosi se Ministarstvu
poljoprivrede i šumarstva.

Poziv za podnošenje zatjeva za odobrenje kredita objavit će povjerenstvo
iz članka 8. ovog Pravilnika.

Zahtjev iz stavka 1. ovoga članka mora sadržavati:

1. podatke o investitoru,

2. predmet ulaganja i predračunska vrijednost.

Uz zahtjev iz stavka 1. ovoga članka prilažu se slijedeći dokumenti:

1. mišljenje Hrvatskog zavoda za poljoprivrednu savjetodavnu službu,

2. dokaz o vlasništvu poljoprivrednog zemljišta za čiji program uređenja
se traže sredstava.

Članak 7.

Ocjenu programa uređenja zemljišta i odluku o odobravanju kredita donosi
povjerenstvo od pet članova.

Povjerenstvo iz stavka 1. ovoga članka imenuje ministar poljoprivrede
i šumarstva.

Članak 8.

Na temelju odluke o odobrenju kredita, korisnik sredstava s ovlaštenom
bankom sklapa ugovor o kreditu.

Članak 9.

Sredstvima naknade podmiruju se i bankarski i administrativni troškovi
vezani za odobrenje i korištenje ovih sredstava, kao i troškova platnog
prometa.

Članak 10.

Korisnik kredita dužan je odobrena sredstva koristiti isključivo za
namjenu za koju su odobrena, a za korištenje kredita dostavljati izvorne
dokumente.

Kontrolu namjenskog korištenja kredita obavlja Ministarstvo.

U slučaju nenamjenskog korištenja sredstava i prilaganja neistinite
dokumentacije u svrhu odobrenja i korištenja sredstava, Ministarstvo i
ovlaštena poslovna banka najkasnije u roku od 15 (petnaest) dana od dana
saznanja za nenamjensko korištenje ili neistinitu dokumentaciju, tražit
će povrat cjelokupnog iznosa kredita sa sporednim potraživanjima i zateznim
kamatama u visini zakonom propisanih.

Kredit se otkazuje pismenim putem uz otkazni rok od 15 (petnaest) dana
računajući od dana dostave otkaza.

Članak 11.

Danom stupanja na snagu ovog Pravilnika prestaje vrijediti Pravilnik
o uvjetima i načinu korištenja sredstava naknade koja se plaća zbog promjene
namjene poljoprivrednog zemljišta "Narodne novine", br. 56/91.

Klasa: 011-2/98-1/1
Urbroj: 525-09-98-01
Zagreb, 19. siječnja 1998.

Ministar
**mr. Zlatko Dominiković,** v. r.

Pravilnik, NN 7/1998-114